BORMIO - Jazdou na jednej lyži Bode Miller pobavil fanúšikov po celom svete, ale na trénera americkej reprezentácie Phila McNichola dojem neurobil. Tréner mal totiž strach, aby riskantná jazda pri kombinačnom zjazde na šampionáte v Bormiu neskončila pre najväčšieho favorita na ďalšie medaily i triumf vo Svetovom poháre zranením.
"Nestálo to za to, mohol prísť o zvyšok sezóny," hneval sa McNichol. Keď Miller hneď po prvom skoku stratil lyžu, balansoval a vykrajoval oblúky po pravej nohe skoro až do cieľa, než vysilením spadol. Šancu na obhajobu titulu a ďalšiu medailu po víťaznom super-G tak stratil už v prvej tretine kombinácie. I keď fanúšikovia jeho husársky kúsok obdivovali, neohromil ani ostatných lyžiarov.
"Fanúšikovia si to užili, ale my tu všetci by sme zišli sneh na jednej lyži tiež, keby sme chceli. Možno nie tak ľahko," povedal vicemajster sveta z kombinácie Nór Aksel Lund Svindal.
Bronzový medailista Giorgio Rocca si veril, že by to zvládol ešte lepšie než americký šoumen. "Keby bol v Bodeho situácii, tak by som po jednej lyži išiel tiež ďalej. Len by som si lyže možno v polovici vymenil, ma noha bolela," žartoval taliansky slalomár.
Millerovým cieľom vraj nebolo predviesť sa, ale keď zvládol prvú zákrutu, chcel zjazd dokončiť, aby mohol absolvovať aspoň v rámci tréningu i odpoludňajší slalom. "Lenže potom som aj tak spadol na zadok," povedal so smiechom Američan. (čtk)